b'\n_START_ARTICLE_\nFriedrich Rainer\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini u\xc4\x8ditelja Norberta in gospodinje Friederike Rainer rojene Klein. Ljudsko \xc5\xa1olo je obiskoval v rojstnem kraju, gimnazijo pa v Celovcu. V bojih za ju\xc5\xbeno mejo Koro\xc5\xa1ke po 1. svetovni vojni je bil \xc4\x8dlan paravoja\xc5\xa1kih nem\xc5\xa1kih enot. Po maturi je bil nekaj \xc4\x8dasa v doma\xc4\x8dem kraju ban\xc4\x8dni uradnik, nato pa je \xc5\xa1tudiral pravo na Univerzi v Gradcu in tam novembra 1926 promoviral za doktorja pravnih ved. Po doktoratu je opravljaj delo notarja, sprva v Ebersteinu, nato pa v Celovcu._NEWLINE_Rainer je za\xc4\x8del \xc5\xbee zgodaj delovati v raznih nacionalisti\xc4\x8dnih zdru\xc5\xbeenjih, postal je npr. visoki funkcionar telovadnega dru\xc5\xa1tva (Turnverein), bil \xc4\x8dlan \xc5\xa1tajerske in koro\xc5\xa1ke domovinske zveze (Heimatschuz), v rojstnem kraju je postal \xc4\x8dlan juri\xc5\xa1nih oddelkov (Sturmabteilung), ob deseti obletnici koro\xc5\xa1kega plebiscita pa je vstopil tudi v Nacionalsocialisti\xc4\x8dno nem\xc5\xa1ko delavsko stranko, v kateri se je hitro vzpenjal po hierarhi\xc4\x8dni lestvici. V zvezi s prevratno nacisti\xc4\x8dno dejavnostjo je bil leta 1936 tudi nekaj mesecev v zaporu- Po priklju\xc4\x8ditvi Avstrije Tretjemu rajhu (Anschluss) in prevzemu oblasti je postal najprej dr\xc5\xbeavni sekretar v kabinetu ministra Huberta Klausnerja, \xc5\xbee maja 1938 pa je bil imenovan za pokrajinskega vodjo NSDP (gauleiter) in de\xc5\xbeelnega glavarja (od 1940 dr\xc5\xbeavnega namestnika) v Salzburgu. 30. novembra 1941 je postal pokrajinski vodja NDSP za Koro\xc5\xa1ko, od 16. decembra 1941  dr\xc5\xbeavni namestnik za Koro\xc5\xa1ko in vodja  civilne uprave za tako imenovana zasedena obmo\xc4\x8dja Koro\xc5\xa1ke in Kranjske v Celovcu. 10. septembra 1943 je postal \xc5\xa1e visoki komisar za operacijsko cono Jadransko morje v Trstu. V tej funkciji je bil odgovoren neposredno Hitlerju. Bolj takti\xc4\x8dno, vendar ni\xc4\x8d manj dosledno kot njegov predhodnik Franz Kutschera je vodil okupacijsko politiko na Gorenjskem in raznarodovanje na Koro\xc5\xa1kem, V Julijski krajini si je s koncesijami tam \xc5\xbeive\xc4\x8dim narodom prizadeval umirjati nacionalna nasprotja in pridobiti \xc4\x8dim ve\xc4\x8d ljudi za potrebe nem\xc5\xa1kega rajha. Poleti 1944 mu je Hitler zaupal vodstvo utrjevalnih del v akciji P\xc3\xb6ll v omenjeni coni in tudi severni Italiji. Pri teh delih so zaposlili ve\xc4\x8d kot 90.000 prebivalcev dnevno. Tik pred kapitulacijo rajha je 5. maja 1945 izro\xc4\x8dil upravo Gorenjske Leonu Rupniku in \xc4\x8dez dva dni upravo Koro\xc5\xa1ke predstavnikom nekdanjih avstrijskih politi\xc4\x8dnih strank. _NEWLINE_Kot \xc5\xa1ef civilne uprave in kot vrhovni komisar je vodil nacisti\xc4\x8dno okupacijsko politiko na dobri polovici slovenskega narodnostnega ozemlja ter bil posredno in deloma tudi neposredno odgovoren za kr\xc5\xa1enje mednarodnega in splo\xc5\xa1nega prava na zasedenih ozemljih, tako tudi za \xc5\xa1tevilne nacisti\xc4\x8dne zlo\xc4\x8dine nad slovenskim prebivalstvom. Po predaji oblasti na Koro\xc5\xa1kem se je pred prodirajo\xc4\x8dimi britanskimi in jugoslovanskimi \xc4\x8detami s sodelavci umaknil v koro\xc5\xa1ke hribe, a so ga Britanci 31. maja 1945 izsledili na Zahodnem Tirolskem in zaprli. Sprva je bil kot britanski jetnik na razpolago kot pri\xc4\x8da na vrsti procesov proti vojnim zlo\xc4\x8dinskem v N\xc3\xbcrnbergu, zatem je bil v ameri\xc5\xa1kem ujetni\xc5\xa1kem tabori\xc5\xa1\xc4\x8du v Dachauu.  13. marca je bil predan jugoslovanskim oblastem. Skupaj z drugimi nacisti\xc4\x8dnimi \xc4\x8dastniki in funkcionarji je bil obto\xc5\xbeen vojnih zlo\xc4\x8dinov. Na sodnem procesu od 10. do 19. julija 1947 pred voja\xc5\xa1kim sodi\xc5\xa1\xc4\x8dem 4. armade v Ljubljani je bil obsojen na smrt z obe\xc5\xa1enjem,  kar naj bi se po zapisniku o usmrtitvi zgodilo 19. avgusta 1947, vendar je zanesljivo, da poldrugo leto obsodbe niso izvr\xc5\xa1ili. Prav tako ni znano, kdaj in kje so smrtno kazen izvr\xc5\xa1ili.'